Fifa-skandaal: Mbalula ontken teenstrydigheid in weergawes | Maroela Media
Daar is aanvanklik berig dat $10 miljoen se omkoopgeld deur 'n Suid-Afrikaanse beampte betaal is sodat Suid-Afrika die gasheer vir die 2010-Sokkerwêreldbeker kan wees. Hierdie bewerings is deur die Amerikaanse federale speurdiens (FBI) ondersoek.
Safa-president Danny Jordaan het Sondag gesê die $10 miljoen is in 2008 aan Concacaf betaal as Suid-Afrika se bydrae tot hul "sokkerontwikkelingsfonds".
Mbalula het Woensdag by 'n perskonferensie in Johannesburg gesê die departement het in 'n verklaring gesê daar is geen teenstrydighede in sy en Jordaan se verklarings nie. "Ons het nie onsself in enige van ons verklarings weerspreek nie. Ons volg hierdie saak deur diplomatiese kanale met die Amerikaanse owerhede op," het hy gesê.
Alhoewel lede van die plaaslike reëlingskomitee vir die 2010-Wêreldbeker ook oorspronklik die geleentheid moes bywoon, het net Mbalula sy verskyning gemaak, met Jordaan wat ook geskitter het in sy afwesigheid.
Die brief wat die oorplasing van die geld bevestig, is deur voormalige Safa-president, Molefi Oliphant, geteken en gedateer Maart 2008. Mbalula het gesê die brief bewys niks nie. "Die brief is aan die media gelek; ons weet nie hoekom dit gelek is nie, want daardie korrespondensie was bo verdenking. Misdadigers kan omkopery verduidelik, maar ek kan nie verduidelik hoe omkoopgeld werk nie," het hy gesê.
In terme van die geld wat aan Concacaf gegee is, het Mbalula gesê dit was 'n gesamentlike besluit. "Dit was Safa en die Suid-Afrikaanse regering se idee om Concacaf te betaal, met Safa wat die geld betaal met Oliphant in die hoofrol."
Mbalula het verduidelik die geld wat bevraagteken word, was nooit bedoel om enigiemand om te koop om die gasheerposisie vir die Wêreldbeker te verseker nie.
Die mediakonferensie het afgeskop met 'n video waartydens voormalige president Thabo Mbeki gesê het die vierjaarlikse skouspel was vir Afrika. Volgens Mbalula was die video 'n bewys dat "Afrika Diaspora" die dryfkrag agter die verspreiding van Wêreldbekerfondse na die res van Afrika was en dat dit die Concacaf-verbintenis verduidelik.
Toe die bewerings van die omkoopgeld verlede week aan die lig gekom het, het Mbalula gesê hy dra geen kennis daarvan dat die bedrag aan enigiemand betaal is nie. Nou sê Mbalula egter dit is die regering se standpunt dat die geld op 'n deursigtige, wettige manier oorbetaal is.
"Betaling vir goedgekeurde projekte kan nooit as omkopery gesien word nie," het hy gesê. "Ek het die regering breedvoerig oor hierdie betaling geraadpleeg en ek stel onomwonde dat dit nie omkoopgeld was nie. Ons weerspreek onsself nie in enige van ons verklarings nie."
Alec Moemi, direkteur-generaal van die departement, het gesê die besluit oor die kanalisering van die geld is reeds in 2000 eneem. "Wanneer is die besluit geneem? Dit is al so vroeg as 2000 geneem en dit was altyd befondsing wat vir sokkerontwikkeling beskikbaar gestel wou word," het Moemi gesê.
Volgens Moemi het die Suid-Afrikaanse regering nie geweet hoe Concacaf die fondse sou gebruik nie. "Hierdie is nie jou tipiese borgskap nie. Die geld is onvoorwaardelik gegee – dit is duidelik gestel die geld sou vir sokkerontwikkeling gebruik word," het hy gesê.
Korrupsie ? NOOIT OOIT !
Jis hulle kan darem vinnig rond spring as die popo die fan slaan en verskonings soek hoekom nie wag dat die ondersoek afgehandel word nie gewoontlik word jy uitgenooi om te kom kyk waarvoor word jou geld aangewend of rerig vir n goeie doel was of nie pasop vir die uitreiking van die lasbriewe van die ondersoekers van die saak ek dink hier kom n besparing op oorsee se reise
Waar n rookie trek is daar n vuurtjie, waar daar n reukkie is ,is daar n muishond in die nabyheid,hou maar dop.
Die koning van korrupsie in die land van leuens!
Hulle lieg en bedrieg al net soos hul leier ! Ek is bly hulle het hul skelm voelers op ń internasionale platform verbrand die keer ! Nou kan die wêreld mooi agterkom hoe korrup en onbevoeg die klomp eintlik is. Ek sal nie verbaas wees as die "vader" van die sogenaamde reenboognasie ook 'n deel in hierdie lagwekkende bedrogspul gehaad het nie. Ek wou sê skokkend, maar korrupsie is al so deel van ons daaglikse lewe mens kan nie anders as om net te lag nie !